95/403/YUTP: Neuvoston päätös, tehty 25 päivänä syyskuuta 1995, jolla täydennetään Euroopan unionista tehdyn sopimuksen J.3 artiklan perusteella yhteisestä toiminnasta Lähi-idän rauhanprosessin tukemiseksi tehtyä neuvoston päätöstä 94/276/YUTP, joka koskee palestiinalaisneuvoston vaalien tarkkailua ja vaalien kansainvälisen tarkkailuoperaation koordinointia



Virallinen lehti nro L 238 , 06/10/1995 s. 0004 - 0007



NEUVOSTON PÄÄTÖS, tehty 25 päivänä syyskuuta 1995, jolla täydennetään Euroopan unionista tehdyn sopimuksen J.3 artiklan perusteella yhteisestä toiminnasta Lähi-idän rauhanprosessin tukemiseksi tehtyä neuvoston päätöstä 94/276/YUTP, joka koskee palestiinalaisneuvoston vaalien tarkkailua ja vaalien kansainvälisen tarkkailuoperaation koordinointia (95/403/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen J.3 artiklan ja sen J.11 artiklan 2 kohdan, ottaa huomioon Euroopan unionista tehdyn sopimuksen J.3 artiklan perusteella yhteisestä toiminnasta Lähi-idän rauhanprosessin tukemiseksi 19 päivänä huhtikuuta 1994 tehdyn neuvoston päätöksen 94/276/YUTP(1), ottaa huomioon 1 päivänä kesäkuuta 1995 tehdyn neuvoston päätöksen 95/205/YUTP, jolla täydennetään edellä mainittua päätöstä 94/276/YUTP(2), ON PÄÄTTÄNYT SEURAAVAA: 1 artikla Euroopan unioni osallistuu 13 päivänä syyskuuta 1993 annetun periaatejulistuksen mukaisten palestiinalaisneuvoston vaalien tarkkailuun kyseisten osapuolten vaalien tarkkailusta ja koordinoinnista tehtävän sopimuksen mukaisesti. Euroopan unioni järjestää tarkkailun koordinoinnin kansainvälisten normien mukaisesti. Se varmistaa tämän tehtävän rahoituksen tämän päätöksen 3 artiklan mukaisesti. Euroopan unioni toteuttaa tämän koordinoinnin ja tarkkailun kahta menettelytapaa noudattaen. 1) Se toteuttaa asianmukaiset toimenpiteet koordinoinnin järjestämiseksi kyseisten valtioiden ja kansainvälisten järjestöjen kanssa. 2) Se perustaa kyseisille alueille "Euroopan unionin vaaliyksikön", jota johtaa arvostettu poliittinen merkkihenkilö. Tämän "Euroopan unionin vaaliyksikön" kuvaus on liitteessä I. 2 artikla Euroopan unioni lähettää enintään 300 tarkkailijaa, joista 30 nimeää Euroopan parlamentti. 3 artikla Euroopan unionin vaaliyksikön toiminnasta aiheutuvat kulut maksetaan kokonaisuudessaan päätöksellä 95/205/YUTP vahvistetusta enintään 10 miljoonan ecun määrärahasta. Tästä määrärahasta maksetaan myös Euroopan unionin tarkkailijoiden osallistumisesta aiheutuvat kustannukset, lukuun ottamatta kyseisille alueille tehtävän edestakaisen matkan kustannuksia sekä vakuutuskustannuksia, jotka ovat jäsenvaltioiden tai tarkkailijat nimenneiden toimielinten vastuulla. Kulujen hallinnointi toteutetaan budjettiasioissa sovellettavia yhteisön menettelyjä ja sääntöjä noudattaen. Euroopan tilintarkastustuomioistuinta kehotetaan huolehtimaan Euroopan unionin vaaliyksikön tilien tarkastuksesta. Tarkkailijoiden ja Euroopan unionin vaaliyksikön jäsenten tehtävien suorittamiselle ja hyvälle toiminnalle tarpeelliset takuut määritellään osapuolten kanssa. 4 artikla Jäsenvaltiot ja komissio esittävät luettelon tarkkailijoista ja ehdokkaista, jotka haluavat osallistua Euroopan unionin vaaliyksikön toimintaan. Puheenjohtaja, täysipainoisessa yhteistyössä komission kanssa ja jäsenvaltioiden edustajista koostuvan neuvoa-antavan koordinointiryhmän avustuksella, laatii luettelon tarkkailijoista ja Euroopan unionin vaaliyksikön jäsenistä. 5 artikla Puheenjohtaja, täysipainoisessa yhteistyössä komission kanssa ja 4 artiklan toisessa alakohdassa mainitun neuvoa-antavan ryhmän avustamana, määrittelee suuntaviivat ja toteuttaa tarvittavat toimenpiteet tämän päätöksen jatkotoimien varmistamiseksi, yhdessä Euroopan unionin vaaliyksikön kanssa yksikköä koskevissa asioissa. 6 artikla Tämä päätös tulee voimaan päivänä, jona se tehdään. 7 artikla Tämä päätös julkaistaan virallisessa lehdessä. Tehty Brysselissä 25 päivänä syyskuuta 1995. Neuvoston puolesta J. A. BELLOCH JULBE Puheenjohtaja (1) EYVL N:o L 119, 7.5.1994, s. 1 (2) EYVL N:o L 130, 14.6.1995, s. 1 LIITE I EUROOPAN UNIONIN VAALIYKSIKÖN TAVOITTEET, KOKOONPANO JA TOIMINTA 1. Euroopan unionin vaaliyksikön jäsenet valitaan mahdollisimman pian. He siirtyvät määräpaikkaansa, ja vaaliyksikkö perustetaan vaalikauden alussa. Se lakkautetaan kuukauden kuluttua vaaliprosessin päättymisestä. 2. Euroopan unionin vaaliyksikkö koordinoi vaalikauden alusta alkaen Euroopan unionin vaaleille antaman tuen. Sen tehtävänä on kaikkien tarkkailijaryhmien koordinointi. Se työskentelee tiiviissä yhteistyössä palestiinalaisviranomaisten kanssa, ja tiettyjen, palestiinalaisten ja israelilaisten yhteisellä sopimuksella määriteltyjen asioiden osalta se työskentelee viimeksi mainittujen kanssa. 3. Euroopan unionin vaaliyksikön tehtävänä on - varmistaa Euroopan unionin läsnäolo ja tarkkailutehtävä - antaa palestiinalaisviranomaisille näiden pyynnöstä tietoja, lausuntoja ja neuvoja - antaa neuvoja muille tarkkailuoperaatioon osallistuville osapuolille sekä koordinoida kaikkien tarkkailijoiden sijoittumista koordinointitehtävänsä puitteissa. 4. Euroopan unionin vaaliyksikköä johtaa tunnettu korkean tason poliitinen merkkihenkilö. Vaaliyksikön kokoonpano perustuu liitteessä II olevaan organisaatiokaavioon. 5. Euroopan unionin vaaliyksikön jäsenien on oltava käytettävissä ja heidän sopimuksensa on voimassa yksikön koko suunnitellun olemassaolon ajan. 6. Euroopan unionin vaaliyksikön johtajalta, varajohtajalta, ja tarvittaessa muilta Euroopan unionin vaaliyksikön jäseniltä, edellytetään ennen Euroopan unionin vaaliyksikön perustamista valmistelevaa työtä Euroopan unionin osallistuessa palestiinalaisneuvoston vaalien tarkkailuun ja sen koordinoidessa kansainvälistä seurantatoimintaa. Tästä valmistelevasta työstä heidät palkitaan asianmukaisesti. 7. Euroopan unionin vaaliyksikkö voi ehdottaa paikallisten teknisten lisävoimien palkkaamista määräajaksi. 8. Euroopan unionin vaaliyksikön johtajaa kehotetaan osallistumaan Jerusalemissa olevien pääkonsulien ja Palestiinan itsehallintoalueilla sijaitsevien jäsenvaltioiden edustustojen yhteisiin kokouksiin näiden vahvistamien yksityiskohtaisten sääntöjen mukaisesti. Euroopan unionin vaaliyksikön on oltava toiminnassaan riippumaton, mutta se toimii läheisessä yhteistyössä jäsenvaltioiden ja kommission paikalla olevien edustajien kanssa. 9. Euroopan unionin vaaliyksikkö tekee puheenjohtajalle säännöllisesti selkoa kaikkien tämän päätöksen osa-alueiden toimeenpanovaiheesta, taloudelliset seikat mukaan lukien, sekä sen tehtävässään mahdollisesti kohtaamista vaikeuksista. Se toimittaa säännöllisesti arvioinnin vaaliprosessin kehityksestä. Se laatii tehtävänsä päätteeksi neuvostolle osoitetun lopullisen arviointikertomuksen vaaliprosessista ja tämän päätöksen toimeenpanosta. LIITE II Rakenneluonnos EUROOPAN UNIONIN VAALIYKSIKKÖ (35 henkeä) Vaaliyksikön johtaja Varajohtaja 1. Päätoimisto (kolme yksikköä); suunniteltu kokonaishenkilökunta: 21 henkeä Toimintayksikkö Oikeudellinen neuvonantaja (1) Neuvonantaja vaalijärjestelyissä (1) Neuvonantaja tiedotusasioissa (1) Neuvonantaja äänestäjien valistusta koskevissa asioissa (1) Neuvonantaja tutkimus- ja erittelyasioissa (1) Tietokoneoperaattorit (2) Teknisen tuen yksikkö Neuvonantaja materiaalitoiminto- ja yhteysasioissa (1) Neuvonantaja henkilökunta-, koulutus- ja yhteistyöasioissa (1) Turvallisuusneuvonantajat (2) Tiedottaja (1) Neuvonantaja hallinto- ja rahoitusasioissa (1) Kansainvälisen tarkkailun koordinointi Koordinaattorit (8) 2. Paikallistoimistot (4); suunniteltu kokonaishenkilökunta: 12 henkeä Gaza Aluekoordinaattori (1) Varakoordinaattori (1) Turvallisuusneuvonantaja (1) Jeriko Aluekoordinaattori (1) Varakoordinaattori (1) Turvallisuusneuvonantaja (1) Betlehem Aluekoordinaattori (1) Varakoordinaattori (1) Turvallisuusneuvonantaja (1) Nablus Aluekoordinaattori (1) Varakoordinaattori (1) Turvallisuusneuvonantaja (1)